b'\n_START_ARTICLE_\nDiafragma (fotografija)\n_START_PARAGRAPH_\nDiafragma \xe2\x80\x93 prietaisas fotoaparato objektyvo optiniame centre, skirtas reguliuoti praeinan\xc4\x8di\xc5\xb3 \xc5\xa1viesos spinduli\xc5\xb3 sraut\xc4\x85. Diafragm\xc4\x85 kei\xc4\x8dia ir ry\xc5\xa1kumo gyl\xc4\xaf, kur\xc4\xaf galima reguliuoti daugumoje auk\xc5\xa1tesn\xc4\x97s klas\xc4\x97s tiek \xc4\xafprastini\xc5\xb3 (juostini\xc5\xb3), tiek ir skaitmenini\xc5\xb3 fotoaparat\xc5\xb3 bei filmavimo kamer\xc5\xb3.\n_START_SECTION_\nVeikimo principas\n_START_PARAGRAPH_\nDiafragma yra kintamo dyd\xc5\xbeio anga, kurios skersmuo nustatomas ranka arba kai kada automati\xc5\xa1kai. \xc5\xa0is skersmuo matuojamas ne absoliu\xc4\x8diais dyd\xc5\xbeiais, o jo santykiu su objektyvo \xc5\xbeidinio nuotoliu. Pavyzd\xc5\xbeiui, diafragmos dyd\xc4\xaf nusta\xc4\x8dius \xc4\xaf f/2, skersmuo yra dvigubai ma\xc5\xbeesnis u\xc5\xbe \xc5\xbeidinio nuotol\xc4\xaf. Paprastai diafragmos skal\xc4\x99 sudaro tokie dalikliai: 1; 1,4; 2; 2,8; 4; 5,6; 8; 11; 16; 22; 32. Kiekvienas \xc5\xa1ios eilut\xc4\x97s skai\xc4\x8di\xc5\xb3 u\xc5\xbe gretimuosius didesnis arba ma\xc5\xbeesnis apytiksliai \\sqrt{2} kart\xc5\xb3, taigi angos plotas ir praleid\xc5\xbeiamos \xc5\xa1viesos srautas skiriasi dvigubai. Kuo didesnis skai\xc4\x8dius, tuo diafragmos anga ma\xc5\xbeesn\xc4\x97, vadinasi, ir \xc5\xa1viesos srautas, patenkantis \xc4\xaf objektyv\xc4\x85 ir veikiantis \xc5\xa1viesai jautr\xc5\xb3 pavir\xc5\xa1i\xc5\xb3, bus ma\xc5\xbeesnis. Gautas \xc5\xa1viesos intensyvumo dydis sulyginamas su fotoaparato \xc5\xa1viesai jautraus pavir\xc5\xa1iaus jautriu ir, remiantis \xc5\xa1ia informacija, nustatoma diafragmos angos dydis ir u\xc5\xberakto greitis._NEWLINE_Pro diafragmos ang\xc4\x85 \xc4\xaf fotoaparat\xc4\x85 patenka \xc5\xa1viesa. U\xc5\xberaktu anga atidaroma, kad \xc4\xaf j\xc4\x85 patekt\xc5\xb3 \xc5\xa1viesa, o paskui v\xc4\x97l u\xc5\xbedaroma. Kuo ilgiau u\xc5\xberaktas atidarytas, tuo daugiau \xc5\xa1viesos patenka ant \xc5\xa1viesai jautrios srities. Tai vyksta darant kiekvien\xc4\x85 nuotrauk\xc4\x85 \xe2\x80\x93 su skaitmeniniu, analoginiu fotoaparatu arba vaizdo kamera. Diafragmos angos dyd\xc5\xbeiu ir u\xc5\xberakto grei\xc4\x8diu reguliuojamas \xc5\xa1viesos kiekis, patenkantis ant \xc5\xa1viesai jautrios srities. Diafragmos angos dydis dar vadinamas apert\xc5\xabra arba, kad b\xc5\xabt\xc5\xb3 trumpiau, tiesiog diafragma.\n_START_SECTION_\nNaudojimas\n_START_PARAGRAPH_\nNusta\xc4\x8dius diafragm\xc4\x85, labai svarbu parinkti teising\xc4\x85 ekspozicij\xc4\x85, dar vadinama i\xc5\xa1laikymu. I\xc5\xa1laikymas \xe2\x80\x93 tai laiko tarpas, per kur\xc4\xaf \xc5\xa1viesos srautas, sklisdamas per objektyvo ang\xc4\x85, paveikia fotomed\xc5\xbeiag\xc4\x85. Vienuose fotoaparatuose i\xc5\xa1laikymu skal\xc4\x97 b\xc5\xabna platesn\xc4\x97, kituose \xe2\x80\x93 siauresn\xc4\x97, bet visur ji \xc5\xbeymima sekund\xc4\x97s dalimis: 1000; 500; 250; 125; 60; 30; 15; 8; 4; 2; 1 ir pan. \xc5\xa0alia skai\xc4\x8diaus esantis \xc5\xbeaibo \xc5\xbeenklas \xe2\x80\x93 rodo ekspozicij\xc4\x85 (i\xc5\xa1laikym\xc4\x85), kuri naudojama fotografuojant su blykste (da\xc5\xbeniausiai b\xc5\xabna: 30-; 60-; 125-). Raide B rei\xc5\xa1kia rankin\xc4\xaf i\xc5\xa1laikym\xc4\x85, kurio trukm\xc4\x99, nuspaudus aparato mygtuk\xc4\x85 (fotografuojant), galima reguliuoti patiems. \xc5\xa0is i\xc5\xa1laikymas da\xc5\xbeniausiai naudojamas esant silpnam ap\xc5\xa1vietimui arba darant naktines fotografijas._NEWLINE_U\xc5\xberakto suveikimo laiko skal\xc4\x97 sugraduota geometrine progresija: kas \xc5\xbeingsnis i\xc5\xa1laikymas perpus suma\xc5\xbe\xc4\x97ja arba padvigub\xc4\x97ja. Didinant diafragmos ang\xc4\x85 atitinkamai ma\xc5\xbeinamas i\xc5\xa1laikymas: ma\xc5\xbeiau intensyvus \xc5\xa1viesos srautas \xe2\x80\x93 ilgiau eksponuojama; intensyvesnis \xc5\xa1viesos srautas \xe2\x80\x93 trumpiau eksponuojama. Diafragm\xc4\x85 b\xc5\xabtina sieti su ekspozicijos trukme. Suma\xc5\xbeinus diafragm\xc4\x85, prailginti ekspozicijos laik\xc4\x85 ir atvirk\xc5\xa1\xc4\x8diai._NEWLINE_Automatiniai fotoaparatai patys nustato i\xc5\xa1laikym\xc4\x85. Bet jeigu fotoaparatas pusiau automatinis arba j\xc4\xaf galima nustatyti rankiniu b\xc5\xabdu, i\xc5\xa1laikym\xc4\x85 galite reguliuoti patys. Skaitmeninio fotoaparato i\xc5\xa1laikymas da\xc5\xbeniausiai pasirenkamas i\xc5\xa1 meniu, kuris rodomas nedideliame ekrane. Juose retai \xc4\xaftaisomi ratukai arba diafragmos keitimo \xc5\xbeiedai. J\xc5\xb3 vietoje paprastai b\xc5\xabna mygtukas, kuriuo ir kei\xc4\x8diamas i\xc5\xa1laikymas ir diafragma.\n_START_SECTION_\nReik\xc5\xa1m\xc4\x97\n_START_PARAGRAPH_\nVien i\xc5\xa1laikymui reguliuoti pakakt\xc5\xb3 keisti ekspozicijos trukm\xc4\x99, ta\xc4\x8diau diafragmos pagalba taip pat kei\xc4\x8diamas ry\xc5\xa1kumo gylis. Labiau atv\xc4\x97rus diafragm\xc4\x85, nuotraukoje gerai bus matomi tik tie objektai, kurie buvo nutol\xc4\x99 fotoaparate nustatytu fotografavimo atstumu. Artimesni ir tolimesni objektai b\xc5\xabna \xe2\x80\x9epaplauk\xc4\x99\xe2\x80\x9c. Pradedan\xc4\x8diam tai gali atrodyti nereikalinga, ta\xc4\x8diau \xc5\xa1iuo b\xc5\xabdu atsikratoma trukdan\xc4\x8dio, daug smulki\xc5\xb3 detali\xc5\xb3 turin\xc4\x8dio fono, kuris antraip gali visi\xc5\xa1kai nustelbti objekt\xc4\x85. Diafragma taip pat padeda sukurti erdv\xc4\x97s \xc4\xafsp\xc5\xabd\xc4\xaf._NEWLINE_Pridarius diafragm\xc4\x85, geriau bus matyti ir kitokiu nei fotoaparate nustatytas atstumas buv\xc4\x99 objektai, bet tada reikia daugiau \xc5\xa1viesos ar jautresn\xc4\x97s juostos. Taip aparatas neretai nureguliuojamas jei fotografas nori b\xc5\xabti visada pasiruo\xc5\xa1\xc4\x99s fotografuoti ir abejoja, ar at\xc4\x97jus laikui bus kada nustatin\xc4\x97ti fotoaparat\xc4\x85._NEWLINE_Pla\xc4\x8diai atv\xc4\x97rus diafragm\xc4\x85 galima fotografuoti ir esant ma\xc5\xbeiau \xc5\xa1viesos (fotografuojant judan\xc4\x8dius objektus ar tiesiog neturint stovo i\xc5\xa1laikymo pernelyg ilginti n\xc4\x97ra kaip). Tod\xc4\x97l aparatas ar objektyvas, kuriame galima nustatyti ma\xc5\xbeesn\xc4\x99 (labiau atvert\xc4\x85) diafragmos reik\xc5\xa1m\xc4\x99 \xc5\xa1iuo po\xc5\xbei\xc5\xabriu yra geresnis. Tai ypa\xc4\x8d svarbu skaitmeniniams aparatams, kuriuose maksimali galima i\xc5\xa1laikymo trukm\xc4\x97 yra ribota (toliau j\xc4\x85 ilginant, gaunamas vaizdas jau nebe\xc5\xa1vies\xc4\x97ja). Pla\xc4\x8diai atverti diafragmos neretai negali ma\xc5\xbe\xc5\xb3 gabarit\xc5\xb3 skaitmenin\xc4\x97s kameros, nes reikalingas jos plotas ma\xc5\xbe\xc5\xb3 matmen\xc5\xb3 objektyve sunkiai realizuojamas.'